เกษตรกรนำสินค้าเกษตรทั้งผลไม้ ผักสวนครัว มาจัดจำหน่ายที่ตลาด อ.ต.ก ในราคาที่เหมาะสม
องค์การตลาดเพื่อเกษตรกร (อ.ต.ก.) นำสินค้าเกษตรเกรดคุณภาพจากเกษตรโดยตรงมาให้ประชาชนได้เลือกซื้อสินค้ากันและยังเป็นการเพิ่มช่องทางการจำหน่ายผลไม้สดและผลไม้แปรรูป ช่วยกระจายผลผลิตผลไม้จากแหล่งปลูกสู่ผู้บริโภคโดยตรง ทำให้ภายในงานมีสินค้ามาให้เลือกสรรกันจำนวนมาก ในราคาที่เหมาะสม อาทิ มะม่วงน้ำดอกไม้ ลำไย น้อยหน่าเพชรปากช่อง แก้วมังกรภูเรือ ฝรั่งกิมจู ฝรั่งหงเป่าสือ ส้มโอทองดี มะพร้าวน้ำหอม มะละกอฮอลแลนด์ กล้วยน้ำว้า มะม่วงอบแห้ง ลำไยอบแห้ง และพืชผักสวนครัวมากมาย ส่งผลให้บรรยากาศตลอดช่วงเช้าที่ผ่านมา มีประชาชนให้ความสนใจเลือกซื้อสินค้าเกษตรกันอย่างต่อเนื่อง โดยเฉพาะสินค้าผลไม้สดๆ จากสวน เช่นเดียวกับกลุ่มอนุรักษ์ทุเรียน จังหวัดนนทบุรี ที่ได้ออกร้านครั้งนี้ กล่าวว่า นับเป็นการเพิ่มช่องทางการจำหน่ายสินค้าให้กับเกษตรกร โดยอยากให้จัดกิจกรรมต่อเนื่อง เพื่อให้เกษตรกรนำผลไม้จากสวนมาจำหน่ายในราคาหน้าสวนนอกจากนี้ ในงานยังมีกิจกรรมพิเศษ แจกคูปองเงินสด 50 บาท เพียงประชาชนร่วมสนุก กด Like &amp; Share เพจ อตก เดลิเวอรี่ เพื่อใช้เป็นส่วนลดภายในงานได้อีกด้วย โดยประชาชนที่สนใจอยากร่วมกันสนับสนุนผลไม้ไทยเพื่อช่วยเหลือและสนับสนุนเกษตรกรไทยสามารถมาได้จนถึง 26 กันยายนนี้ ที่ ตลาด อ.ต.ก.